IRPC คาดการณ์ตลาดน้ำมันดิบในไตรมาส 4 จะมีแนวโน้มปรับตัวสูงขึ้นจากไตรมาส 3
นายชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ บริษัท ไออาร์พีซี จำกัด (มหาชน) (IRPC) เปิดเผยคาดการณ์แนวโน้มภาวะตลาดน้ำมันดิบในไตรมาส 4 ว่าราคาน้ำมันดิบจะมีแนวโน้มปรับตัวสูงขึ้นจากไตรมาส 3 มีปัจจัยหลักจากราคาของ LNG, LPG และถ่านหินเพิ่มสูงขึ้นมาก ทำให้ความต้องการใช้น้ำมันดิบเพิ่มขึ้น เพื่อทดแทนการใช้เชื้อเพลิงดังกล่าวในช่วงฤดูหนาวที่กำลังจะมาถึง ประกอบกับการที่กลุ่มโอเปกและพันธมิตร มีแนวโน้มที่จะผลิตตามแผนเดิมที่ 4 แสนบาร์เรลต่อวัน แม้จะมีการเรียกร้องจากหลายประเทศให้มีการปรับเพิ่มการผลิตให้มากขึ้น เพื่อควบคุมราคาของน้ำมันดิบและการพิจารณายกเลิกมาตรการคว่ำบาตรของสหรัฐฯต่ออิหร่าน อาจเลื่อนจากไตรมาส 4 ปีนี้ เป็นไตรมาส 1 ปีหน้า(65) ซึ่งจะส่งผลให้การส่งออกน้ำมันดิบจากอิหร่านยังคงถูกระงับตลอดทั้งปีนี้ นอกจากนี้ ความต้องการใช้น้ำมันยังมีแนวโน้มปรับตัวเพิ่มขึ้น หลังสถานการณ์โควิด-19 โดยรวมเป็นไปในทิศทางที่ดีขึ้นขณะที่ผลประกอบการของ IRPC ในไตรมาส 3 ปีนี้(64) บริษัทมีรายได้จากการขายสุทธิ 62,088 ล้านบาท เพิ่มขึ้นร้อยละ 9 เมื่อเทียบกับไตรมาสก่อน เป็นผลมาจากราคาขายเพิ่มขึ้นร้อยละ 7 ตามราคาน้ำมันดิบที่ปรับตัวขึ้นและปริมาณการขายเพิ่มขึ้นร้อยละ 2 โดยมีกำไรขั้นต้นจากการผลิตตามราคาตลาด อยู่ที่ 7,216 ล้านบาท หรือ 12.40 เหรียญสหรัฐฯ ต่อบาร์เรล ลดลงร้อยละ 17 สาเหตุหลักมาจากส่วนต่างราคาผลิตภัณฑ์ทั้งปิโตรเลียมและปิโตรเคมีส่วนใหญ่ปรับตัวลดลง รวมทั้งต้นทุน Crude Premium ที่ปรับตัวขึ้น และมีกำไรขั้นต้นจากการผลิตทางบัญชี 9,544 ล้านบาท หรือ 16.40 เหรียญสหรัฐฯ ต่อบาร์เรล ลดลงร้อยละ 22 ส่งผลให้ผลการดำเนินงานในไตรมาส 3 ยังคงมีกำไรต่อเนื่องจากไตรมาสที่แล้ว โดยมีกำไรสุทธิ 2,155 ล้านบาท ส่วนความคืบหน้าโครงการผลิตผ้าไม่ถักไม่ทอ ซึ่งเป็นวัตถุดิบหลักสำคัญในการผลิตอุปกรณ์ทางการแพทย์ ได้แก่ หน้ากากอนามัย หน้ากาก N95 ชุดป้องกันส่วนบุคคล (PPE) ผ้าอ้อมเด็ก/ผู้ใหญ่ และแผ่นกรองอากาศ IRPC ตั้งเป้าหมายเป็นผู้ผลิตผ้าไม่ถักไม่ทอครบวงจรรายแรกของประเทศไทย พร้อมผลิตเชิงพาณิชย์ในเดือนธันวาคมนี้ ถือเป็นการขยายธุรกิจต่อยอดนวัตกรรมที่เกิดประโยชน์กับประเทศ ส่วนแนวโน้มภาพรวมตลาดปิโตรเคมีในไตรมาส 4 คาดว่าความต้องการผลิตภัณฑ์ปิโตรเคมีทั่วโลกจะปรับตัวดีขึ้น จากสถานการณ์โควิดที่เริ่มคลี่คลายมากขึ้น